După ce a devenit oficial că operatorii de jocuri de noroc trebuie să își mute aparatele de păcănele în afara localităților care au mai puțin de 15.000 de locuitori, guvernanții se pregătesc să mai dea o lovitură gamblingului offline: agențiile de pariuri și jocurile de cazino vor fi interzise în centrele comerciale.
Deocamdată, operatorii online precum Win2 sunt afectați doar de restricții în ceea ce privește publicitatea și de taxele tot mai mari. Măsurile luate împotriva caselor de pariuri și jocurilor de noroc terestre se explică prin faptul că majoritatea jucătorilor vulnerabili joacă în centrele stradale, neavând „competențe digitale” sau acces la internet.
Inspectorii ONJN trebuie să bată țara în lung și în lat
Legea care interzice jocurile de noroc de tip slot machine în localitățile care au sub 15.000 de locuitori a fost promulgată de președintele Klaus Iohannis pe 17 aprilie. În actul normativ adoptat de Senat încă din toamna anului 2023 este prevăzută obligativitatea creării și menținerii la zi de către O.N.J.N. a unui registru public, accesibil online și actualizat cel puțin o dată la fiecare 24 de ore, care va cuprinde:
- denumirea comercială și numele firmei, pentru operatorii licențiați/autorizați pentru a desfășura activități reglementate;
- adresa sediului operatorului;
- adresa fiecărui spațiu comercial în care operatorul exploatează jocuri de noroc, cu indicarea tipurilor de jocuri de noroc autorizate pentru locația respectivă;
- seria și adresa la care este amplasat fiecare mijloc de joc licențiat/autorizat pentru respectivul organizator;
- seria și adresa la care este amplasat fiecare mijloc de joc pentru operatorii economici care desfășoară activități de producție, distribuție, reparații și întreținere pentru mijloacele de joc, import, export, achiziție intracomunitară, livrare intracomunitară sau alte activități cu mijloace de joc, în scopul comercializării sau utilizării, sub orice formă, pe teritoriul României.
La aproape o lună după intrarea în vigoare a acestei legi, pe internet sunt semnalate cazuri în care săli de păcănele din localități mici au încă porțile deschise. Premierul Marcel Ciolacu a anunțat că operatorilor li se va retrage licența dacă nu închid imediat respectivele locații, însă este foarte greu de identificată fiecare încălcare a legii, întrucât inspectorii ONJN sunt puțini și trebuie să acopere orice cătun sau sat izolat. Inițial, penalitatea era o amendă dată companiei posesoare de licență care a acordat franciza, nu agentului economic prins că nu respectă legea.
Operatorii spun că piața ar scădea cu 25%
În ceea ce privește interzicerea jocurilor de noroc în centrele comerciale, noua lege ar fi mult mai ușor de aplicat. Vorbim despre un număr restrâns de puncte de lucru. Nu se pune problema accesului, întrucât aceste centre sunt în marile orașe.
Operatorii apreciază că o asemenea măsură ar avea un impact negativ major asupra industriei. Concret, piața va scădea cu aproximativ 25%. Automat, și taxele și impozitele plătite către bugetul statului se vor diminua cu un sfert. Chiria pentru un spațiu într-un centru comercial costă între 70.000 și 120.000 de euro pe an. Cine își permite să o plătească are și beneficii pe măsură, sumele jucate în sălile din mall-uri fiind considerabile.
În săptămânile următoare vor exista discuții pe această temă între guvernanți și reprezentanții domeniului jocurilor de noroc. Cum miza este mult mai mare decât în cazul eliminării păcănelelor din localitățile mici, este de așteptat ca industria de gambling să arunce în luptă toate armele de care dispune pentru convinge autoritățile să renunțe la o asemenea inițiativă.